[pic] | KOMISIJA EVROPSKIH SKUPNOSTI |

Bruselj, 4.5.2005

KOM(2005) 182 končno

Predlog

UREDBA SVETA

o spremembi Uredbe (ES) št. 131/2004 o nekaterih omejevalnih ukrepih v zvezi s Sudanom

(predložena s strani Komisije)

OBRAZLOŽITVENI MEMORANDUM

1. Skupno stališče 2004/31/SZVP z dne 9. januarja 2004 določa embargo na izvoz orožja, streliva in vojaške opreme v Sudan, vključno s prepovedjo zagotavljanja tehnične in finančne pomoči v zvezi z vojaškimi dejavnostmi v Sudanu. Prepoved zagotavljanja tehnične in finančne pomoči v zvezi z vojaškimi dejavnostmi je bila uvedena z Uredbo Sveta (ES) št. 131/2004 z dne 26. januarja 2004.

2. Glede na nedavni razvoj dogodkov v Sudanu in predvsem zaradi ponavljajočih kršitev sporazuma o prekinitvi ognja iz N’djamene z dne 8. aprila 2004 in protokolov iz Abudže z dne 9. novembra 2004 s strani vseh vpletenih v Darfurju ter neizpolnjevanja zavez in zahtev Varnostnega sveta s strani sudanske vlade, uporniških sil in vseh drugih oboroženih skupin je Varnostni svet Združenih narodov 29. marca 2005 odločil, da uvede embargo na orožje za vse stranke Sporazuma o prekinitvi ognja iz N’djamene in vse ostale vojskujoče skupine v Darfurju. Varnostni svet Združenih narodov je določil nekatere izjeme od embarga.

3. Da bi Svet uskladil obstoječi embargo EU, ki v nasprotju z embargom ZN zadeva ves izvoz v Sudan, z odločitvijo Varnostnega sveta Združenih narodov z dne 29 marca, je sprejel Skupno stališče 2005/…./SZVP z dne …., ki določa dodatno izjemo od embarga. Dodatna izjema se nanaša na embargo na tehnično in finančno pomoč, kakor je bil uveden z Uredbo Sveta (ES) št. 131/2004. Komisija zato predlaga uskladitev Uredbe z navedenim Skupnim stališčem.

Predlog

UREDBA SVETA

o spremembi Uredbe (ES) št. 131/2004 o nekaterih omejevalnih ukrepih v zvezi s Sudanom

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 60 in 301 Pogodbe,

ob upoštevanju Skupnega stališča Sveta 2005/…/SZVP o spremembi Skupnega stališča 2004/31/SVZP o uvedbi embarga na orožje, strelivo in vojaško opremo za Sudan[1],

ob upoštevanju predloga Komisije,

ob upoštevanju naslednjega:

(1) Skupno stališče 2004/31/SZVP z dne 9. januarja 2004[2] določa embargo na izvoz orožja, streliva in vojaške opreme v Sudan, vključno s prepovedjo zagotavljanja tehnične in finančne pomoči v zvezi z vojaškimi dejavnostmi v Sudanu. Prepoved zagotavljanja tehnične in finančne pomoči v zvezi z vojaškimi dejavnostmi je bila uvedena z Uredbo Sveta (ES) št. 131/2004 z dne 26. januarja 2004 o nekaterih omejevalnih ukrepih v zvezi s Sudanom[3].

(2) Glede na nedavni razvoj dogodkov v Sudanu in predvsem zaradi ponavljajočih kršitev sporazuma o prekinitvi ognja iz N’djamene z dne 8. aprila 2004 in protokolov iz Abudže z dne 9. novembra 2004 s strani vseh vpletenih v Darfurju ter neizpolnjevanja zavez in zahtev Varnostnega sveta s strani sudanske vlade, uporniških sil in vseh drugih oboroženih skupin je Varnostni svet Združenih narodov 29. marca 2005 sprejel Resolucijo 1591 (2005), ki med drugim uvaja embargo na orožje ter prepoved zagotavljanja s tem povezane pomoči za vse stranke Sporazuma o prekinitvi ognja iz N’djamene in vse ostale vojskujoče skupine v Darfurju. Resolucija 1591 (2005) določa nekatere izjeme od embarga.

(3) Da bi se seznam izjem uskladil z Resolucijo 1591 (2005), Skupno stališče 2005/…./SZVP potrjuje embargo in prepoved iz Skupnega stališča 2004/31/SVZP ter določa dodatno izjemo od embarga na orožje in prepoved zagotavljanja s tem povezane pomoči, ki zadeva vse osebe in subjekte v Sudanu. Ker se ta izjema nanaša na prepoved zagotavljanja tehnične in finančne pomoči, je treba Uredbo (ES) št. 131/2004 ustrezno spremeniti.

(4) Dodatna izjema mora imeti retroaktivni učinek od dneva sprejetja Resolucije 1591 (2005). Ta uredba mora zato začeti veljati takoj –

SPREJEL NASLEDNJO UREDBO:

Člen 1

Člen 4 Uredbe (ES) št. 131/2004 se nadomesti:

„Člen 4

1. Z odstopanjem od členov 2 in 3 pristojni organi držav članic, kakor so navedeni v Prilogi, lahko odobrijo zagotavljanje financiranja ter finančne in tehnične pomoči, ki se nanaša na

(a) nesmrtonosno vojaško opremo, namenjeno samo za humanitarno ali zaščitno uporabo ali za programe izgrajevanja institucij Združenih narodov, Afriške unije, Evropske unije in Skupnosti;

(b) material, namenjen operacijam kriznega upravljanja s strani Evropske unije in Združenih narodov;

(c) opremo za odstranjevanje min in material, ki se uporablja pri odstranjevanju min;

(d) operacije kriznega upravljanja s strani Afriške unije vključno z materialom za take operacije;

(e) izvajanje celovitega mirovnega sporazuma, ki sta ga v Nairobiju v Keniji 9. januarja 2005 podpisali sudanska vlada in Sudansko ljudsko osvobodilno gibanje/vojska.

2. Že izvedene dejavnosti se ne odobrijo.“

Člen 2

Ta uredba začne veljati z dnem objave v Uradnem listu Evropske unije . Uporablja se od 29. marca 2005.

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Svet

Predsednik

[1] UL L …, …,2005, str…

[2] UL L 6, 10.1.2004, str. 55.

[3] UL L 21, 28.1.2004, str. 1. Uredba, kakor je bila nazadnje spremenjena z Uredbo (ES) št. 1516/2004 (UL L 278, 27.8.2004, str. 15).